[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.9.2005

COM(2005) 417 végleges

Javaslat

TANÁCSI RENDELET

az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről szóló 2007/2000/EK tanácsi rendelet módosításáról

(előterjesztő: a Bizottság)

INDOKLÁS

I. Háttér

1. A 2007/2000/EK rendelet[1] értelmében az Európai Közösség kivételes, korlátlan vámmentes hozzáférést biztosított az EU piacaihoz a stabilizációs és társulási folyamat kedvezményezett országaiból és területeiről származó szinte valamennyi termék számára.

2. Az intézkedések fő célja a nyugat-balkáni országok gazdaságának újbóli megerősítése az EU-piachoz való kiváltságos hozzáférés révén. Az ebből eredő gazdasági fejlődés várhatóan előmozdítja majd a régió egészének politikai stabilitását.

3. Az EU stabilizációs és társulási folyamatával összhangban e kivételes kereskedelmi kedvezmények megadása bizonyos feltételektől függ; ezek közé tartozik a demokrácia és az emberi jogok alapvető elveinek tiszteletben tartása a kedvezményezett országokban és területeken, valamint az érintett országok készsége egymás közötti gazdasági kapcsolataik fejlesztésére, gazdasági reformok bevezetésére, és a kereskedelem útján a regionális integráció előmozdítására. A kivételes kereskedelmi kedvezményekre való jogosultság feltétele továbbá a kedvezményezettek részvétele a Közösséggel folytatott hatékony igazgatási együttműködésben, a visszaélések elkerülése érdekében. Végezetül, a kivételes kereskedelmi kedvezményeket csak akkor lehet fenntartani, ha a kedvezményezettek tartózkodtak az EU-ból származó behozatalra vonatkozó új vámok, és azokkal azonos hatású intézkedések bevezetésétől.

4. Ezeket a kereskedelmi kedvezményeket a 2005. december 31-vel végződő időszakra nyújtották, a létrehozott feltételek és az érintett megállapodás bevezetésével kapcsolatos tapasztalatok felülvizsgálatának szándékával.

II. A javaslat indokolása

5. E javaslat célja a jelenlegi kereskedelmi kedvezmények rendszerének meghosszabbítása egy újabb 5 éves időszakra, azaz 2010. december 31-ig. E javaslat fő indokai a következők:

6. A kereskedelmi kedvezmények hozzájárultak a nyugat-balkáni országokból az EU-ba irányuló export növekedéséhez, és ezzel a céljukat eddig elérték. 2000 és 2004 között az említett országokból az EU-ba irányuló behozatal évente hozzávetőleg 8 százalékkal nőtt.

7. 2000. március 23-24-i lisszaboni ülésén az Európai Tanács arra a következtetésre jutott, hogy a stabilizációs és társulási megállapodások nyugat-balkáni országokkal történő megkötését aszimmetrikus kereskedelmi liberalizációnak kell megelőznie. Azóta Macedónia Volt Jugoszláv Köztársasággal és Horvátországgal is sor került stabilizációs és társulási megállapodás megkötésére, de a többi nyugat-balkáni országgal még nem jött létre ilyen megállapodás. Az Európai Tanács említett következtetése tehát az autonóm kereskedelmi kedvezmények jelenlegi rendszerének fenntartása mellett szól.

8. Minden eddigi objektív haladás ellenére a gazdasági átmenet és reform folyamata általában véve távolról sem ért véget a nyugat-balkáni országokban. A jelenleg érvényben lévő kereskedelmi kedvezmények megszűnése a kedvezményezetteket az EU-val folytatott kereskedelmükben valóságos gazdasági előnytől fosztaná meg. Tekintettel arra, hogy az EU a nyugat-balkáni országok kivitelének egyik legfőbb rendeltetési helye, ez a helyzet nagyon káros következményekkel járhat az említett országok gazdasági összteljesítményére nézve, és ezáltal a belső reformfolyamatokat és az átmenetet is kedvezőtlenül befolyásolhatja.

9. Az említett kereskedelmi kedvezmények fenntartása az EU belső piacára nézve semmiféle jelentős hátránnyal nem járna. A nyugat-balkáni országokból származó összes behozatal ugyanis az összes közösségi behozatalnak továbbra is csak kis töredékét (0,7%) képviseli.

III. A javaslat rendelkezéseinek ismertetése

10. E javaslat a jelenleg érvényes autonóm kereskedelmi kedvezmények időtartamát 2010. december 31-ig meghosszabbítja. Ezen kívül módosítja a 2007/2000/EK tanácsi rendelet szövegét annak érdekében, hogy az tükrözze a Montenegróból és Koszovóból[2] származó textil behozatalának feltételeire vonatkozó, az Európai Közösség és a Szerb Köztársaság között 2005. március 31-én kötött, a textiltermékek kereskedelméről szóló kétoldalú megállapodás nyomán létrejött új helyzetet. Végezetül, a javaslat figyelembe veszi, hogy a „Jugoszláv Szövetségi Köztársaság” elnevezés helyébe a „Szerbia és Montenegró” elnevezés lépett, valamint, hogy mind a Montenegrói Köztársaság, mind a Szerb Köztársaság, mind Koszovó külön vámigazgatással rendelkező terület.

IV. Költségvetési kihatások

11. E rendeletre vonatkozóan nem merülnek fel az EK-költségvetést terhelő kiadások. Alkalmazása a jelenlegi helyzethez képest vámbevétel-kiesést sem vonna maga után. A rendelet alkalmazása ugyanakkor vámbevétel-veszteséget vonna maga után az olyan országokkal és területekkel kapcsolatos nem preferenciális kereskedelmi elbánáshoz képest, amelyekkel stabilizációs és társulási megállapodás nem áll fenn. Ez a vámbevétel-veszteség hozzávetőleg évi 105 millió eurót tenne ki.

Javaslat

TANÁCSI RENDELET

az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről szóló 2007/2000/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére,

tekintettel a Bizottság javaslatára[3],

mivel:

(1) Az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről szóló 2007/2000/EK tanácsi rendelet[4] 2005. december 31-én érvényét veszti.

(2) Mivel az összes nyugat-balkáni országgal stabilizációs és társulási megállapodás még nem jött létre, helyénvaló a 2007/2000/EK tanácsi rendelet érvényességi idejét meghosszabbítani.

(3) A közösségi piac további megnyitása várhatóan elősegíti majd a régió politikai és gazdasági stabilizálódását, míg a Közösségre nézve negatív következményekkel nem jár. Következésképpen a kedvezményeket alkalmazni kell egy további, 2006. január 1-jétől 2010. december 31-ig tartó időszakra.

(4) A Jugoszláv Szövetségi Köztársaság 2003. február 4-én alkotmányos alapokmányt fogadott el, amely az ország nevét „Szerbia és Montenegró”-ra változtatja.

A 2007/2000 tanácsi rendeletben meghatározott kereskedelmi intézkedéseknek adott esetben figyelembe kell venniük, hogy mind a Montenegrói Köztársaság, mind a Szerb Köztársaság, mind pedig az Egyesült Nemzetek Biztonsági Tanácsának 1999. évi 1244. határozata[5] értelmében vett Koszovó külön vámterületet képez.

(6) A Közösség a Szerb Köztársasággal megállapodást[6] kötött a textiltermékek kereskedelméről,

ELFOGADTA EZT A RENDELETET:

1. cikk

A 2007/2000/EK rendelet a következőképpen módosul:

1. Az 1. cikk (1) és (3) bekezdésében az „és Szerbia és Montenegróból – beleértve Koszovót” szavak helyébe az „és Montenegró, Szerbia vagy Koszovó vámterületéről” szavak lépnek.

2. A 3. cikk (1) és (2) bekezdésében a „Jugoszláv Szövetségi Köztársaságból” szavak helyébe a „Montenegró, Szerbia vagy Koszovó vámterületéről” szavak lépnek.

3. A 4. cikk a következőképpen módosul:

a) A (2) bekezdés d) pontjában a „Jugoszláv Szövetségi Köztársaságban – beleértve Koszovót” szavak helyébe a „Montenegró, Szerbia vagy Koszovó vámterületén” szavak lépnek.

b) A (4) bekezdés bevezető mondatában és c) pontjában a „Szerbia és Montenegróból – beleértve Koszovót” szavak helyébe a „Montenegró, Szerbia vagy Koszovó vámterületéről” szavak lépnek.

4. A 17. cikkben a „2005. december 31.” helyébe „2010. december 31.” lép.

5. Az I. mellékletben, a „Kedvezményezettek” oszlopban minden, a „Jugoszláv Szövetségi Köztársaság (beleeértve Koszovót)” szavakra vonatkozó hivatkozás helyébe a „Montenegró, Szerbia vagy Koszovó vámterülete” szavak lépnek.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] HL L 240., 2000. 9. 23., 1. o. A legutóbb a 374/2005/EK tanácsi rendelettel módosított(HL L 59., 2005.3.5., 1. o.) rendelet.

[2] Az Egyesült Nemzetek Biztonsági Tanácsának 1999. évi 1244. határozata értelmében.

[3] HL C [.]., […], […]. o.

[4] HL L 240., 2000.9.23., 1. o. A legutóbb a 374/2005/EK tanácsi rendelettel (HL L 59., 2005.3.5., 1. o.) módosított rendelet.

[5] http://www.un.org/Docs/scres/1999/sc99.htm

[6] HL L 90., 2005.4.8., 36. o.